’Yan sanda sun kama ‘yan Sara-Suka 70 a Kaduna
By Mohammad Yaba, Kaduna | Publish Date: Apr 13 2018 2:00AM
Sufeto Janar na ‘yan sandan Najeriya, Ibrahim Idris
Kwamishinan ’Yan Sandan Jihar Kaduna Mista Austin Iwar ya ce rundunarsa ta yi nasarar kama ’yan Sara- Suka 70 da suke addabar mazauna birnin Kaduna.
Kwamishinan ya ce akasarin ’yan Sara-Sukan matasa ne da ake kira ’Yan Shara, kuma wadansu daga cikinsu mazauna unguwannin Kawo da Kwaru da Badarawa da sauran unguwannin birnin ne.
Ya ce, rundunar ’yan sandan ba za ta zura ido yara matasa na kashe mutane ko ji musu rauni babu gaira babu dalili ba. “Da zarar mun kammala bincikenmu za mu gabatar da su gaban kotu domin ganin an yi musu hukunci mai tsanani. Rundunar ’Yan Sandan Jihar nan na ci gaba da ganin an magance matsalar ’yan Sara-Suka ko ’Yan Shara a jihar baki daya,” inji shi.
Kwamishina Austin ya sanar da hakan ne lokacin da yake gabatar da wasu bindigogi da ya ce an yi nasarar karbowa daga hannun wadansu jama’a daga cikin masu rike da su ba bisa ka’ida ba.
Ya shawarci sauran jama’a musamman masu garkuwa da mutane ko barayin da suke rike da bindigogi su yi amfani da damar da Sufeto Janar ya bayar ta su mika bindigoginsu ga ’yan sanda a karkashin shirin yafiya da ya fito da shi. “Wannan tsari na yafiya da karbar bindigogi daga hannun mutane ba bisa ka’ida ba, shiri ne da ya zo daidai da umarnin da Shugaban ’Yan Sandan Najeriya, Ibrahim Idris ya fito da shi domin rage makamai a hannun mutane,” inji shi.
Ya ce duk wanda ya kuskura aka kammala wannan shirin ba tare da ya mika makaminsa ba zai fuskanci fushin hukuma idan ya shiga hannu.
Wasu daga cikin makaman da ’yan sandan suka karbo sun hada da bindigogi kirar AK 47 guda 20 da baushe 42 da harba-ka- ruga 15 da kananan bindiga kirar ribalbal 3 sai bindigogi kirar gida 4.
Sauran sun hada da layu da harsasai 120 da babur kirar boksa 3, sai kakin soji da kwari da baka da sauransu.